[{"text_idx": "#000005", "text": "Urriaren amaieran 138.471 langabe daude erregistratuta Lanbideko bulegoetan. Urria 6.287 langabe gutxiagorekin amaitu da, eta, iraileko datuekin alderatuz, langabezia % 4,34 murriztu da. Duela urtebete baino 23.130 langabe gehiago eta otsailean baino 22.924 gehiago dira. Otsaileko datuak erakusten du Euskal Autonomia Erkidegoan, Espainian eta Europan ekonomiaren eta enpleguaren beherakada historiko handiena eragin duen pandemia moteltzeko neurri zorrotzak hartu aurreko azken aldia. Azken hilabeteetako datuek erakusten dute, pandemiaren bigarren bolada zabaltzen hasi aurretik, errekuperazioa handia izan zela."}, {"text_idx": "#000006", "text": "Enpleguko sailburuorde Elena Pe\u0301rez Barredoren iritziz, datu horiek erakusten dute egoerari aurre egiteko erabilitako tresnak baliagarriak izan direla. \u201cBaina guztiok dakigu zein larria den egoera eta Jaurlaritzatik egiten dugun edozein analisitan zuhurtziaz jokatuko dugu\u201d. Pandemiari aurre egiteko hartu diren neurri berriek lan-merkatuan izango duten eraginari buruz zalantzak dauden arren, sailburuordeak berriro adierazi du langileen prestaketa enpresen beharretara egokituko duten ekintzak sustatzeko duten konpromisoa."}, {"text_idx": "#000013", "text": "Horregatik, Pe\u0301rez Barredo sailburuordeak honako hau adierazi du: \u201cEusko Jaurlaritzak enplegua sortzen lagunduko duten baldintzetan lan egiten du, eta Sail honi dagokio egiturazko gabezia horiek zuzentzeko neurriak hartzea. Soluzioak eragile guztiekin partekatzen ari gara 2030erako Enplegu Estrategia berria definitzeko. Estrategia hori herrialde-gida izango da, eta bertan erakunde eta eragile sozial eta ekonomiko guztiek hartuko dute parte kalitatezko enplegu-aukerak eskaintzeko\"."}]